Δήλωση του Πρωθυπουργού Κυριάκου Μητσοτάκη στο πλαίσιο των δηλώσεων με τον Πρωθυπουργό του Ισραήλ Naftali Bennett και τον Πρόεδρο της Κυπριακής Δημοκρατίας Νίκο Αναστασιάδη κατά την Τριμερή Συνόδο Κορυφής Ελλάδος - Κύπρου - Ισραήλ στην Ιερουσαλήμ (ανεπίσημη μετάφραση από τα αγγλικά):

Ευχαριστώ πολύ, κ. Πρωθυπουργέ, αγαπητέ Naftali, κ. Πρόεδρε, αγαπητέ Νίκο, είναι μεγάλη χαρά να βρίσκομαι εδώ στην Ιερουσαλήμ για να συμμετάσχω για άλλη μια φορά σε αυτό το σχήμα τριμερούς συνεργασίας, το οποίο έχει αποδειχθεί εξαιρετικά χρήσιμο και τόσο σημαντικό όσον αφορά τη διασφάλιση της συνεργασίας ανάμεσα στις τρεις δημοκρατίες μας και συμβάλλει σταθερά στην προώθηση της περιφερειακής ειρήνης, της ευημερίας και της ασφάλειας. Και θα έχουμε την ευκαιρία ξανά σήμερα να συζητήσουμε διάφορα ζητήματα κοινού ενδιαφέροντος.

Φυσικά έχουμε κ. Πρωθυπουργέ αδελφικές σχέσεις με την Κύπρο, αλλά θα πρέπει επίσης να επισημάνω, ότι οι σχέσεις μας με το Ισραήλ δεν ήταν ποτέ καλύτερες. Και το project του Διεθνούς Εκπαιδευτικού Κέντρου Πτήσεων στην Καλαμάτα είναι αποτέλεσμα και πιστεύω και απόδειξη, της στέρεης στρατηγικής εταιρικής σχέσης που καταφέραμε να σφυρηλατήσουμε τα τελευταία χρόνια.

Θα συζητήσουμε επίσης τις πρόσφατες εξελίξεις σχετικά με την πανδημία. Όλοι γνωρίζουμε ότι η πανδημία δεν έχει τελειώσει ακόμη. Έχουμε μάθει πολλά από το Ισραήλ αυτούς τους τελευταίους 18 μήνες. Πιθανόν το πιο σημαντικό μήνυμα είναι να ενισχύουμε διαρκώς τις προσπάθειες εμβολιασμού και να διασφαλίσουμε ότι θα κάνουν την αναμνηστική δόση όσο το δυνατόν περισσότεροι πολίτες μας. Αυτή είναι η μόνη ασφαλής απάντηση κατά ενδεχόμενης μελλοντικής περαιτέρω εξάπλωσης του COVID.

Θα έχουμε επίσης την ευκαιρία να συζητήσουμε τομείς συνεργασίας που αφορούν τις προκλήσεις που προκύπτουν από την κλιματική αλλαγή. Αναφέρατε τον τομέα της Πολιτικής Προστασίας, ο οποίος είναι ιδιαίτερα σημαντικός για εμάς, και πράγματι έχουμε τη δυνατότητα να συντονίσουμε πολύ καλύτερα τις δράσεις μας όταν πρόκειται για την αντιμετώπιση φυσικών καταστροφών όπως οι πυρκαγιές.

Θα ήθελα και πάλι να ευχαριστήσω και τις δύο χώρες σας για τη στήριξη που παρείχαν στην Ελλάδα κατά τη διάρκεια των καταστροφικών πυρκαγιών που αντιμετωπίσαμε το περασμένο καλοκαίρι. Είναι σαφές ότι με αυτές τις προκλήσεις βρίσκεται αντιμέτωπη συνολικά η Ανατολική Μεσόγειος και ότι ο καλύτερος συντονισμός μεταξύ των χωρών μας, μεταξύ του Ισραήλ και της ΕΕ συνολικά, θα είναι επωφελής για τους λαούς μας.

Επίσης θα έχουμε την ευκαιρία να συζητήσουμε τα αποτελέσματα της Διάσκεψης COP26, και πώς οδηγούμε τις χώρες μας να απαλλαγούν με γρήγορους ρυθμούς  από τις εκπομπές άνθρακα. Γνωρίζετε, κ. Πρωθυπουργέ, κ. Bennett, ότι η Ευρωπαϊκή Ένωση έχει θέσει πολύ φιλόδοξους στόχους όσον αφορά τη μείωση των εκπομπών CO2 κατά 55% έως το 2030 και το ουδέτερο αποτύπωμα όσον αφορά στην εκπομπή αερίων του άνθρακα έως το 2050.

Αλλά νομίζω ότι όλοι αναγνωρίζουμε ότι στο μεταξύ, μέχρι να φτάσουμε σε ένα μέλλον όπου σχεδόν όλη η ενέργεια θα προέρχεται από ανανεώσιμες πηγές, το φυσικό αέριο θα είναι ιδιαίτερα σημαντικό. Και γι' αυτό θα ήθελα επίσης να τονίσω αυτό που είπε ο Πρόεδρος Αναστασιάδης για τη σημασία του East Med Gas Forum ως μηχανισμού συνεργασίας για τον καλύτερο συντονισμό μεταξύ των χωρών της Ανατολικής Μεσογείου.

Και γι' αυτό είναι σημαντικό να εστιάσουμε σε όλα τα project υποδομών, είτε αφορούν διασυνδέσεις ηλεκτρικής ενέργειας είτε φυσικού αερίου και θα δημιουργήσουν μια πιο ενοποιημένη αγορά ηλεκτρικής ενέργειας και φυσικού αερίου μεταξύ των χωρών μας.

Θα έχουμε ασφαλώς επίσης την ευκαιρία να συζητήσουμε τις περιφερειακές προκλήσεις.

Ο Πρόεδρος Αναστασιάδης αναφέρθηκε στα πολύ λυπηρά γεγονότα που συνέβησαν στην Κύπρο τους τελευταίους μήνες, τις απαράδεκτες προκλήσεις, που αφορούν στα Βαρώσια. Αλλά και όσον αφορά την αλλαγή προσέγγισης από την πλευρά της Τουρκίας,  όσον αφορά στην επίλυση του Κυπριακού, θα ήθελα να επαναλάβω και να τονίσω για άλλη μια φορά ότι η μόνη βιώσιμη λύση για το Κυπριακό είναι μια λύση που θα σέβεται πλήρως όλα τα ψηφίσματα του Συμβουλίου Ασφαλείας και η θέση μας είναι ξεκάθαρη: δεν μπορεί να υπάρξει καμία λύση χωρίς την κατάργηση του αναχρονιστικού συστήματος των εγγυήσεων και των δικαιωμάτων παρέμβασης τρίτων μερών στα ζητήματα της Κύπρου. Και φυσικά, καμία λύση δεν μπορεί να υπάρξει χωρίς την πλήρη αποχώρηση των τουρκικών κατοχικών στρατευμάτων από το νησί.

Δυστυχώς, αυτό που βλέπουμε από την Τουρκία είναι μια συνεχιζόμενη αδιαλλαξία και μια απαράδεκτη επιθετικότητα, τόσο στην ξηρά όσο και στις θαλάσσιες ζώνες της Κύπρου. Και βεβαίως, αν συνεχιστούν τα σχέδια για εποικισμό της περίκλειστης πόλης των Βαρωσίων, θα καταδικάσουν κάθε προσπάθεια για αμοιβαία αποδεκτή λύση.

Επιτρέψτε μου να ολοκληρώσω τις δηλώσεις μου,  υπογραμμίζοντας για άλλη μια φορά τους πολλούς και διαφορετικούς τομείς στους οποίους θα έχουμε την ευκαιρία να εξετάσουμε τρόπους περαιτέρω διεύρυνσης της συνεργασίας μας. Θα συζητήσουμε επίσης την οικονομική ανάκαμψη στην μετά-COVID εποχή. Οι οικονομίες μας ανακάμπτουν με πολύ γρήγορο ρυθμό φέτος, και οι ευκαιρίες για περαιτέρω οικονομική συνεργασία είναι σημαντικές.

Βλέπουμε ήδη, αγαπητέ Naftali, σημαντικές ισραηλινές επενδύσεις στην Ελλάδα, και αναμένουμε ασφαλώς να υποδεχτούμε ακόμη περισσότερους Ισραηλινούς τουρίστες. Και είμαι χαρούμενος που μπορούμε να καταλήξουμε σε συμφωνίες σχετικά για την αμοιβαία αποδοχή των πιστοποιητικών εμβολιασμού, με βάση τις συγκεκριμένες προδιαγραφές που έχει θέσει η κάθε χώρα όσον αφορά την πιστοποίηση κάποιου ως πλήρως εμβολιασμένου. Και τέλος, επιτρέψτε μου επίσης να επισημάνω πόσο σημαντικός είναι, και για την Ελλάδα, ο ευρύτερος μηχανισμός συνεργασίας που δημιουργήθηκε στην περιοχή, ως αποτέλεσμα των «Συμφωνιών του Αβραάμ».

Αναμένω να ακούσω περισσότερα για αυτό από εσάς. Και τέλος, επιτρέψτε μου να αναφέρω ξανά ότι το σχήμα «3+1» με τη συμμετοχή των Ηνωμένων Πολιτειών είναι επίσης εξαιρετικής σημασίας. Είχα την ευκαιρία χθες να μιλήσω με τον Υπουργό Εξωτερικών κ. Blinken και τον Γερουσιαστή Menendez, και τόνισα για ακόμη μια φορά πόσο σημαντικό είναι οι  Ηνωμένες Πολιτείες να παραμείνουν ενεργές στην Ανατολική Μεσόγειο.

Και πάλι λοιπόν, σε ευχαριστώ αγαπητέ Naftali, για την πολύ ζεστή φιλοξενία, είναι πάντα μεγάλη χαρά να βρίσκομαι στο Ισραήλ, να βρίσκομαι εδώ στην Ιερουσαλήμ και είμαι βέβαιος ότι θα έχουμε πολύ ουσιαστικές συζητήσεις.